CELEX: 32009R0273
Language: sl
Date: 2009-04-02 00:00:00
Title: Uredba Komisije (ES) št. 273/2009 z dne 2. aprila 2009 o določbah za izvajanje Uredbe Sveta (EGS) št. 2913/92 o carinskem zakoniku Skupnosti z odstopanjem od nekaterih določb Uredbe Komisije (EGS) št. 2454/93

3.4.2009   
            
            
               SL
            
            
               Uradni list Evropske unije
            
            
               L 91/14
            
         
      UREDBA KOMISIJE (ES) št. 273/2009
   z dne 2. aprila 2009
   o določbah za izvajanje Uredbe Sveta (EGS) št. 2913/92 o carinskem zakoniku Skupnosti z odstopanjem od nekaterih določb Uredbe Komisije (EGS) št. 2454/93
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (1) in zlasti člena 247 Uredbe,
   ob upoštevanju naslednjega:
   
               (1)
            
            
               Z Uredbo Komisije (ES) št. 1875/2006 (2) je bila v Uredbo Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (3) vključena obveznost gospodarskih subjektov, da carinskim organom predložijo elektronske vstopne in izstopne skupne deklaracije za blago, ki vstopa v carinsko ozemlje Skupnosti ali ga zapušča, da navedenim organom omogočijo računalniško analizo tveganja na podlagi takšnih informacij pred prihodom blaga na carinsko ozemlje Skupnosti ali odhodom z njega. V skladu s členom 3(3) Uredbe (ES) št. 1875/2006 je treba te informacije predložiti od 1. julija 2009.
            
         
               (2)
            
            
               Zaradi zapletenosti procesa uvajanja elektronskih vstopnih in izstopnih skupnih deklaracij je prišlo do nepredvidenih zamud pri procesu izvajanja, tako da vsi gospodarski subjekti ne bodo mogli uporabljati informacijske tehnologije in računalniških mrež v ta namen do 1. julija 2009. Čeprav informacijska tehnologija in računalniške mreže omogočajo lažjo mednarodno trgovino, zahtevajo naložbe v sisteme za samodejni prenos podatkov, kar lahko gospodarskim subjektom kratkoročno povzroči probleme. Zato je primerno upoštevati takšne okoliščine tako, da se gospodarskim subjektom med prehodnim obdobjem zagotovi, da imajo možnost, ne pa obveznost, da vložijo elektronske vstopne in izstopne skupne deklaracije, s čimer se jim omogoči prilagoditev sistemov novim zakonskim zahtevam.
            
         
               (3)
            
            
               Uvedba prehodnega obdobja za elektronske izstopne skupne deklaracije upravičuje, da se za isto obdobje ohrani olajšava, ki se lahko v skladu s členom 285a(2) Uredbe (EGS) št. 2454/93 dodeli pooblaščenim izvoznikom, ki imajo koristi od prijavljanja na podlagi hišnega carinjenja, pod pogojem, da se carinski urad izstopa nahaja v isti državi članici kot carinski urad izvoza ter prejme podatke, potrebne za izstop blaga.
            
         
               (4)
            
            
               Če gospodarski subjekti ne vložijo elektronskih vstopnih ali izstopnih skupnih deklaracij ali če se uporabi prijavljanje na podlagi hišnega carinjenja po členu 285a(2) Uredbe (EGS) št. 2454/93, carinski organi ne bodo mogli izvesti analize tveganja za varnostne in varovalne namene na podlagi podatkov za vstopne in izstopne skupne deklaracije iz Priloge 30A k Uredbi (EGS) št. 2454/93. V takšnih primerih morajo carinski organi za analizo tveganja uporabiti razpoložljive informacije, najpozneje ob predložitvi blaga, ki vstopa v carinsko ozemlje Skupnosti ali ga zapušča.
            
         
               (5)
            
            
               Na podlagi razpoložljivih informacij se lahko domneva, da prehodno obdobje 18 mesecev zadošča, da gospodarski subjekti izpolnijo vse obveznosti iz Uredbe (EGS) št. 2454/93. Odstopanja iz te uredbe morajo zato prenehati 31. decembra 2010. V skladu s tem bo treba po 31. decembru 2010 vložiti elektronske vstopne in izstopne skupne deklaracije s podatki iz Priloge 30A k Uredbi (EGS) št. 2454/93 za blago, ki vstopa v carinsko ozemlje Skupnosti ali ga zapušča, v predpisanih rokih, olajšava iz člena 285a(2) Uredbe (EGS) št. 2454/93 pa se ne bo več uporabljala.
            
         
               (6)
            
            
               Ukrepi, predvideni s to uredbo, so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Od 1. julija 2009 do 31. decembra 2010 vložitev vstopne skupne deklaracije iz členov 1(17) in 183 Uredbe (EGS) št. 2454/93 ni obvezna.
   Navedena vstopna skupna deklaracija se lahko vloži prostovoljno.
   Če se v skladu z odstavkom 1 vstopna skupna deklaracija ne vloži, analizo tveganja iz člena 184d Uredbe (EGS) št. 2454/93 izvedejo carinski organi najpozneje ob predložitvi blaga ob prihodu na carinsko ozemlje Skupnosti, po potrebi na podlagi deklaracije za začasno skladiščenje ali carinske deklaracije, ki se nanaša na blago, ali katerih koli drugih razpoložljivih informacij o tem blagu.
   Če se v skladu z odstavkom 1 vstopna skupna deklaracija ne vloži, se uporabijo določbe o blagu, vnesenem na carinsko ozemlje Skupnosti, iz naslova III Uredbe (EGS) št. 2913/92 in dela I naslova VI Uredbe (EGS) št. 2454/93, kakor veljajo 30. junija 2009.
   Člen 2
   Od 1. julija 2009 do 31. decembra 2010 vložitev izstopne skupne deklaracije iz členov 592f (1), 842a in 842b Uredbe (EGS) št. 2454/93 ni obvezna.
   Navedena izstopna skupna deklaracija se lahko vloži prostovoljno.
   Če se v skladu z odstavkom 1 izstopna skupna deklaracija ne vloži, analizo tveganja iz člena 842d(2) Uredbe (EGS) št. 2454/93 izvedejo carinski organi najpozneje ob predložitvi blaga carinskemu uradu izstopa, po potrebi na podlagi razpoložljivih informacij za to blago.
   Če se v skladu z odstavkom 1 izstopna skupna deklaracija ne vloži, se o ponovnem izvozu obvestijo carinski organi v skladu s členom 182(3) Uredbe (EGS) št. 2913/92, kakor velja 30. junija 2009.
   Člen 3
   Člen 285a(2) Uredbe (EGS) št. 2454/93 se lahko uporablja do 31. decembra 2010 v zvezi s pooblaščenimi izvozniki, ki imajo koristi od te olajšave na dan začetka veljavnosti te uredbe, pod pogojem, da se carinski urad izstopa nahaja v isti državi članici kot carinski urad izvoza ter prejme podatke, potrebne za izstop blaga.
   Člen 4
   Ta uredba začne veljati sedmi dan po objavi v Uradnem listu Evropske unije.
   Uporablja se od 1. julija 2009 do 31. decembra 2010.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 2. aprila 2009
      
         
            Za Komisijo
         
         László KOVÁCS
         
         
            Član Komisije
         
      
   
   
      (1)  UL L 302, 19.10.1992, str. 1.
   
      (2)  UL L 360, 19.12.2006, str. 64.
   
      (3)  UL L 253, 11.10.1993, str. 1.